D Pfarrchele esch 1805 bes 1810 ufere em Schlossrii vorglagerte Terasse us Chauchtoff bauet worde ond die grössti uf de Lozärner Landschaft. D'Architekte send dye beyde Ennerschwyyzer Chelebouer Josef Purtschert us Pfaffnou ond de Joseph Singer us Lozärn. Archäologischi  Grabige hey zeygt, dass mindestens 4 chlyneri Chele a der gliiche Stell gstande sey. D'Gröndig vo de erste Chele esch öuter aus d'Gröndig vo de Stadt. Usem 13. Johrhondert stammt de am bescht erhaltnig romanischi Cheletorm vom Kanton, ou Heidetorm gnannt. De monumentali, zwöigschossigi Gloggetorm vom Adolf Gaudy us Rorschch göut aus en Architektonischi Pionierleistig im Ysebetonbereich und het alässlech vonere ziitbezogene Renovierig 1928/29 de zierlech, zchli wordnig Dachriiter ersetzt. Noch ere  omfassende Restorierig vo 1991 bes 1997 wyst de Bau hötzotags weder de ursprönglech Charakter vonere klassizistische Pfylerhalle-Chele uf. Si werd ziert vo Ydröckleche Autarböuder ond Deckefreske vom Willisouer Moler Xaver Hecht ond de Süddütsche J.A. Mesmer ond J.G. Vollmar und elegante Stukkature vom Vorarlbärger Johann Moosbrogger.